**Cu privire la reorganizarea unor persoane juridice**

În temeiul art. 69 şi 73 din Codul civil al Republicii Moldova nr. 1107-XV din 6 iunie 2002 (Monitorul Oficial al Republicii Moldova, 2002, nr. 82-86, art.661), cu modificările şi completările ulterioare, art. 6 alin. (1) lit. e) din Legea nr. 121-XVI din 4 mai 2007 privind administrarea şi deetatizarea proprietăţii publice (Monitorul Oficial al Republicii Moldova, 2007, nr. 90-93, art. 401), cu modificările şi completările ulterioare şi în scopul eficientizării activităţii unor persoane juridice în care Cancelaria de Stat exercită funcţia de fondator, Guvernul HOTĂRĂŞTE:

1. Se acceptă propunerea Cancelariei de Stat a Republicii Moldova privind reorganizarea instituţiei publice Direcţia generală pentru administrarea clădirilor Guvernului Republicii Moldova prin fuziunea (absorbţia) cu Întreprinderea de Stat „Cantina Cancelariei de Stat”, care va fi succesoare de drepturi şi obligaţii ale întreprinderii absorbite.

2. Cancelaria de Stat a Republicii Moldova:

 a) va crea, în termen de 10 zile, comisia de reorganizare, care va asigura reorganizarea persoanelor juridice menţionate în pct. 1 în modul stabilit de legislaţie;

 b) va efectua, prin intermediul comisiei de reorganizare, transmiterea către instituţia publică Direcţia generală pentru administrarea clădirilor Guvernului Republicii Moldova a patrimoniului Întreprinderii de Stat „Cantina Cancelariei de Stat” absorbită, conform prevederilor Regulamentului cu privire la modul de transmitere a bunurilor proprietate publică, aprobat prin Hotărîrea Guvernului nr. 901 din 31 decembrie 2015 (Monitorul Oficial al Republicii Moldova, 2016, nr. 1, art. 2), cu modificările şi completările ulterioare.

3. Cancelaria de Stat a Republicii Moldova, prin intermediul Instituţiei publice Direcţia generală pentru administrarea clădirilor Guvernului Republicii Moldova:

 a) va asigura, în urma reorganizării, disponibilizarea angajaţilor, în conformitate cu prevederile legislaţiei;

 b) în termen de o lună, va opera modificările şi completările necesare în Statutul instituţiei publice Direcţia generală pentru administrarea clădirilor Guvernului Republicii Moldova, reieşind din prevederile prezentei hotărîri.

4. Din anexa nr.3 la Hotărîrea Guvernului nr. 657 din 6 noiembrie 2009 „Pentru aprobarea Regulamentului privind organizarea şi funcţionarea, structurii şi efectivului-limită ale Cancelariei de Stat” (Monitorul Oficial al Republicii Moldova, 2009, nr.162, art.724), cu modificările şi completările ulterioare, poziţia 4 se exclude.

5. Agenţia Relaţii Funciare şi Cadastru a Republicii Moldova va opera modificările necesare în documentele cadastrale, în conformitate cu prevederile prezentei hotărîri.

6. Controlul asupra executării prezentei hotărîri se pune în sarcina domnului Iurie CAZACU, secretar general adjunct al Guvernului Republicii Moldova.

**Prim-ministru PAVEL FILIP**

**Contrasemnează:**

**Ministru al Economiei Octavian CALMÎC**

**Ministru al Finanţelor Octavian ARMAŞU**